Temeljem članka 24. stavak (2) Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima, ravnatelj Josip Šestak, dipl. teolog podnosi

**I Z V J E Š Ć E**

**O STANJU SIGURNOSTI, PROVOĐENJU PREVENTIVNIH PROGRAMA**

**TE MJERAMA PODUZETIM U CILJU ZAŠTITE PRAVA UČENIKA TIJEKOM PRVOG POLUGODIŠTA ŠKOL. 2018./2019.**

1. STANJE SIGURNOSTI

Školska ustanova obavezna je skrbiti o ostvarivanju prava učenika u slučajevima svih oblika nasilja, spolne zloupotrebe, zanemarivanja, odgojne zapuštenosti, nehajnog postupanja, zlostavljanja i izrabljivanja. Tijekom 1. polugodišta škol. 2018./2019. nije bilo znatnih oblika nasilja. Pojedini učenici ulazili su u međusobne sukobe, većinom verbalne, osim jednog slučaj fizičkog napada, pri čemu je postupano prema Protokolu o postupanju u slučaju nasilja među djecom i mladima*.*

U suradnji s Gradskim uredom za obrazovanje, kao našim osnivačem u školu je uveden video nadzor koji kontrolira stepeništa i hodnike škole.

 Na hodnicima se nalaze skice o izlazima u slučaju nužde, vatrogasni aparati i rasvjeta, postavljene su oznake za puteve evakuacije, te važni telefonski brojevi u slučaju opasnosti. Poduzete su sve preventivne mjere za siguran boravak u prostorima škole, zaštitu sigurnosti kretanja, odnosno ulaska i izlaska iz škole.

Tijekom prvog polugodišta škol. 2018./2019. nije bilo ozljeda na radu u skladu s odredbama Zakona tj. ozljeda uzrokovanih nedostacima prostora i opreme. U skladu s Kućnim redom škole, organizirano je svakodnevno dežurstvo nastavnika (popis dežurnih nastavnika nalazi se na oglasnoj ploči škole i na web stranici škole). Svi djelatnici položili su ispite zaštite na radu.

Škola je u više navrata tijekom navedenog razdoblja štitila prava učenika na način propisan Pravilnikom o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima.

Škola je surađivala s nadležnom Policijskom postajom, Centrima za socijalnu skrb i Gradskim uredom za obrazovanje i Ministarstvom znanosti i obrazovanja.

 2. PROVOĐENJE PREVENTIVNIH PROGRAMA

Škola provodi preventivne programe kroz neposredan pedagoški rad i izvannastavne aktivnosti, s ciljem humanizacije školskog ozračja, prevencije školskog neuspjeha i rizičnih oblika ponašanja kod učenika, prevencija ovisnosti, vršnjačka pomoć, prihvaćenost i samopouzdanje, te pozitivno socijalno ponašanje.

Preventivni programi Prehrambeno-tehnološke škole u prvom polugodištu 2018./2019. planirani su Godišnjim planom i programom rada škole, Školskim kurikulumom te programima rada razrednika.

U školski kurikulum uvršten je i program prevencije, a kroz nastavu razrednika, i u sklopu predmetne nastave realiziraju se teme iz kurikuluma zdravstvenog i građanskog odgoja.

Na početku škol. god. na Nastavničkom se vijeću sukladno članku 20. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima svi nastavnici upoznaju s odredbama tog Pravilnika.

Održan je sastanak sa nastavnicima računalstva kako bi se zaštitila prava učenika i spriječilo cyber nasilje.

Sukladno članku 23. stavak 6. škola je organizirala predavanje na Nastavničkom vijeću

 **„Uloga škole u prevenciji i intervenciji vezano za vršnjačko nasilje“,** koju je održala  Swea Tusčić Jelić, djelatnica Poliklinike za zaštitu zdravlja djece i mladih Grada Zagreba.

Učenici su sudjelovali u natjecanju Crvenog križa koji promiče pozitivne životne vrijednosti i solidarnost među učenicima. U cilju promicanja zdravog načina života učenici su bili uključeni u Shemu školskog voća.

Sistematski pregledi učenika, cijepljenje i predavanja provedeni su u suradnji sa Zavodom za javno zdravstvo.

1. MJERE ZAŠTITE PRAVA UČENIKA

Sa učenicima prvih i drugih razreda temu odgovornog spolnog ponašanja odradila je liječnica školske medicine dr. Ljiljana Josipović.

Zdravstvena zaštita učenika provedena je prema planu sistematskih pregleda.

U mjesecu studenom 2018. god. odrađen je projekt : “Ne, zato jer ne“ o konzumiranju sredstava ovisnosti i koje su posljedice na pojedinca i društvenu zajednicu. Predavanja su održali djelatnici Policijske uprave zagrebačke.

Cilj programa je smanjenje pojave rizičnog ponašanja i promoviranje obrazaca ponašanja protiv ovisnosti. Također i poboljšati komunikaciju profesora i učenika.

Tijekom prvog polugodišta škol. 2018./2019. imali smo niz aktivnosti usmjerenih na pojedince, skupine i razredne odjele u kojima je u međusobnim interakcijama dolazilo do verbalnog ili fizičkog sukoba.

Aktivnosti su bile usmjerene i prema roditeljima kroz individualne razgovore, s ciljem senzibiliziranja razreda za potrebe pojedinaca, te učenju tolerancije, i suživota u razrednom odjelu. Provodile su se mjere propisane zakonom, stručno-pedagoški tretmani za učenike s problemima pohađanja nastave i savladavanju nastavnog gradiva.

Škola je prema potrebi upućivala učenike i roditelje u Savjetovalište Ambidekster kluba, i u Centar za zdravlje mladih Heinzelova gdje se provodilo: individualno savjetovanje s učenicima i roditeljima, obiteljsko savjetovanje, krizne intervencije, obiteljski pristup (žrtve nasilja).

Zaključak:

Temeljem svega navedenoga smatram da je stanje sigurnosti u cilju zaštite prava učenika u školi te provođenje preventivnih programa i mjera zadovoljavajuće.

 Ravnatelj:

 Josip Šestak, dipl. teolog